Prääma küla kohal oli algselt Aru küla, mis vahepeal mõisastati, siis taas külana eksisteeris ja 17. sajandi lõpul uuesti mõisaks muudeti. Mõisaomanike Bremenite järgi sai paikkond endale Prääma nime. Aastail 1886-88 viibis Präämas oma professorist isa mõisas ja õppis kodukooli tulevane saksa paleontoloog Friedrich Hoyningen-Huene (1875-1969). 1899.-1948.a. töötas ta Tübingeni ülikoolis, viimased nelikümmend aastat professorina. Teostas uurimisreise Põhja- ja Lõuna-Ameerikasse, Aafrikasse, enamikesse Euroopa maadesse, sealhulgas korduvalt ka Eestisse. 1925.a. valis Eestimaa Kirjanduse Ühing professor Fr. Hoyningen-Huene oma auliikmeks. Looduskaitse all on Prääma põõsaskask.